  Туспуктэм: vk.com (Визит "Пурга") Наталия Сильвестрова Пичи Пурга ёросысь гурт возёсъёс туристъёсты пумитаны дась. Ёрос Удмуртиын нырысетӥез гурт туризмез котыр ласянь азинтыны кутскиз. Со сярысь муниципал кылдытэтлэн тӧроез Сергей Юрин ивортӥз. Ёросысь Брангурт песянайёслэн музейзы, калык дӥськутъя «Дэрем» студия, Вуж Мӧнья гуртысь чеберлыко киужъёсъя центр, вал вылын ворттылонъя «Гармония» клуб но туристъёсын кема дыр ӵоже ужась мукет интыос пӧлын табере гурт возёсъёс но. Туристъёслы ивортодэтъя «Визит "Пурга"» центр гурт туризм учкетъя (концепцияя) ёросэтӥ ас коже мынон-ветлон понна вить маршрут дасяз.  Куноос Кабыста гуртысь роботизировать карем фермае, Норья черкогуртысь «Фермер» возёсэ, Баграш-Бигра гуртысь «1 Май» фермае но мукет возёсъёсы вуылыны быгатозы. Пичи Пурга ёросысь агротуризмез бырйыса, элькунын улӥсьёс но куноос быгато: - вал вылын ворттылыны яке ворттылыны дышетскыны, валъёсты сюдыны; - туала роботизировать карем фермаез но скал кыскись роботъёслэсь ужамзэс адӟыны Озьы ик луоз тодыны:  - маин сюдо пудо-животэз; - кӧня йӧл сётэ скал нуналаз но кытчы со йӧл бӧрысь кошке; - кыӵе скалъёс кунян ваё, кыӵеосыз йӧл сёто но марлы соосты нимаз возё, скалъёслэсь кунян ваён юртсэз, мусо кунянъёслэсь пичи висъетъёсын улэмзэс адӟыны; - кыӵе крезьгур кылзо скалъёс кыскиськонзы дыръя. Маршрутъёсын чӧлсконпусъя тодматксыны луэ. Кельшем маршрутэ азьвыл ик гожтӥськоно, со понна 8 (952) 404 43 93 телефон номеръя жингыртыны кулэ. Тодэ вайытом, Удмуртиын 2023-тӥ арын 20 сюрс гектар музъемъёсты гурт возёсэ берыктыны малпало. Тегъёс: Туризм Удмуртиысьтуризм гурт ПичиПурга Удмуртия  